Golden Globe

De **Golden Globes** zyn pryzn die uutgereikt wordn vo uutzounderlikke prestoaties in internationoale film en televizje. 't Is e joarlikse prysuutreikienge die ol sinds 1944 g'oudn wudt vo kunstenoars, professionals en nunder werk t' êern. De ceremonie goat normoal gezien elkn januoari deure, en is e belangryk ounderdêel van 't pryzenseizoen (awards season) in de filmindustrie, da joarliks zyn oogtepunt bereikt met d' Oscars (Academy Awards). De periode woarin da films en series in anmerkienge kommn vo de Golden Globes lopt van 1 januoari toet 31 december. De Golden Globes wierdn nie uutgezoundn ip d'n tivve in de joarn 1969 toet 1972, in 1979, en in 2022. De ceremonie van 2008 wierd ofgelast deure van de stoakienge van de Writers Guild of America, binst da de ceremonie van 2022 wierd ofgebouwd noar e gala da nie wierd uutgezoundn omdan d'r gin zenders woarn die 't wildn uutzendn.

De ceremonie wierd ôorsprounkelik ipgericht en g'organiseerd deur de Hollywood Foreign Press Association (HFPA), e groep die internationoale journalistn verteegnwoordigde die over d' amusementsindustrie van de Verênigde Stoatn schrêevn. In 2022, binst kritiek en boycotts van d' HFPA over under maniere van werkn (ounder andren e gebrek an diversiteit by de leedn), miek d'n interim-CEO Todd Boehly bekend da de Golden Globe Awards gienkn ommegevormd wordn toet e winstgevend bedryf (for-profit) ounder zyn investeriengsfirme Eldridge Industries ( 't moederbedryf van Dick Clark Productions, dat al sinds 1993 de Golden Globes produceerde). Doaneffest gienk er een nieuw non-profitbedryf upgericht wordn vo de filantropische activiteitn van d' HFPA vôort te zettn. D' erstructureerienge wierd ip 12 juni 2023 van kracht, woaby da de Golden Globes wierdn overgepakt deur Dick Clark Productions, en de filantropische activiteitn van d' HFPA overgiengn noa de Golden Globe Foundation.

## Geschiedenisse
De Hollywood Foreign Press Association (HFPA) wierd in 1943 ipgericht lik de Hollywood Foreign Correspondent Association (HFCA) deur buutnlandse journalistn in Los Angeles die e beter g'organiseerd proces wildn vo 't verzoameln en verdêeln van cinemanieuws noa nie-Amerikoansche marktn. Êen van d' êeste grôte doeln van d' organisoatie wos 't iprichtn van e ceremonie, gelykig an d' Oscars (Academy Awards), vo filmprestoaties t' êern. D' êeste Golden Globe Awards-ceremonie, die de beste prestoaties in de filmweireld van 1943 êerde, wierd g'oudn in januoari 1944 in de studio's van 20th Century-Fox. De joarn d'rup wierdn de ceremonies ip verschillige lokoaties g'oudn, woarounder 't Beverly Hills Hotel en 't Hollywood Roosevelt Hotel.

### Henrietta Awards van de Foreign Press Association of Hollywood
In 1950 splitstn e poar journalistn nunder of van d' HFCA vo de Foreign Press Association of Hollywood (FPAH) ip te richtn. 't Wos de FPAH die d'n Henrietta Award vo World Film Favorite (Weireldwyde filmfavoriet) instelde. Dien prys wierd loater, achter da de FPAH en de HFCA in 1955 fusioneerden, uutgedêeld deur de nieuwe organisoatie, de Hollywood Foreign Press Association. De noame "Henrietta" wierd wel behoudn toet in 1980 (vo 't filmjoar 1979).

De FPAH ield nunder êeste World Film Favorite Festival ip 27 januoari 1951, woaby dan ze Henrietta Awards uutdêeldn in verschillige categorieën. D'n prys, een iengel boovn e weireldbolle ip viere ôge piloarn, wierd vernoemd noa de president van de FPAH, Henry Gris. De winnoars van d'n Henrietta vo World Film Favorite woarn Gregory Peck en Jane Wyman. Ip 't twidde World Film Favorite Festival van de FPAH ip 26 januoari 1952, wos d'n Henrietta e grôot standbeeldje van e blôte vrouwe met e blomme in eur andn. Ip boasis van een internationoale poll by 900 gazettn, tydschriftn en radiostations, krêegn Alan Ladd en Esther Williams de goudn Henrietta vo Weireldfavorietn. Zilveren Henrietta's vo "Best Young Box Office Personality" wierdn gegeevn an Leslie Caron, Tony Curtis, John Derek, Mitzi Gaynor, Marilyn Monroe en Patrice Wymore. Ip 't derde festival da g'oudn wierd ip 14 februoari 1953, wonn'n John Wayne en Susan Hayward de goudn Henrietta's.

De HFCA bleef intusschn nunder eign Golden Globe Awards udn. In 1950 ad de HFCA een specioalen êreprys ingesteld om uutzounderlikke bydraagn an d' amusementsindustrie t' erkenn'n. D'n êesten prys wierd gegeevn an regisseur en producent Cecil B. DeMille, vo zyn internationoale rolle bin'n de filmweireld. D' officiële noame van d'n prys wierd doardeure de Cecil B. DeMille Award.

In januoari 1954 ieldn de twêe organisoaties e gezamelikke ceremonie, en 't joar d'r up fusioneerden ze ounder de nieuwe noame Hollywood Foreign Press Association. D'n Henrietta Award wierd ofgeschaft, moar d' HFPA installeerde een specioaln prys genaamd World Film Favorite, wuk dat e Goudn Bolle wos met een iengel d'r up. Juuste lik by d'n Henrietta Award wierd de winnoare van de nieuwe HFPA Golden Globe bepoald deur een weireldwyde poll uutgevoerd deur Reuters. Dien prys, die soms nog d'n Henrietta Award wierd genoemd, wierd uutgedêeld toet 1980 (vo 't filmjoar 1979), woarna dat 'n definitief wierd ofgeschaft.

### Achter de fusie
Binst de 13ste Golden Globe Awards in februoari 1956 wierd d'n êeste Golden Globe vo televizjeprestoaties uutgedêeld. De drie êeste vaste categorieën vo televizjepryzn, noamelik Beste TV-Serie, Beste TV-Acteur en Beste TV-Actrice, miekn nunder debuut binst de 19ste Golden Globe Awards in moarte 1962.

Vanaf 1963 wierdn de trofeeën uutgedêeld deur êen of mêerdere menschn die "Miss Golden Globe" wierdn genoemd, een titel die ip 5 januoari 2018 wierd erdoopt toet "Golden Globe Ambassador" (Ambassadeur). De degenen die die rolle krêegn, woarn traditionêel gezien de dochters (en soms de zeuns) van e bekende sterre, en lik e kwestie van preusheid wierd d'r vele ruzje over gemakt tusschn de bekende ouders.

In 2009 wierd 't Golden Globe-beeldje erountworp'n (moa nie vo d'n êeste kêer in de geschiedenisse). De New Yorkse firme Society Awards werkte e joar lank t'ope met d' HFPA vor e beeldje te moakn da uniek marmer bevatte en de kwaliteit en 't goudgehalte van 't beeldje verbeterde. 't Wierd vôorngesteld ip e persconferentie in 't Beverly Hilton vôorn da de show begost.

De Carol Burnett Award wierd in 't leevn geroepn lik de televizje-teegnhanger van de Cecil B. DeMille Award, vernoemd noa d'n êesten ountvanger d'rvan in 2019, d' actrice en comédienne Carol Burnett.

### Inkomsten van d' uutzendiengn
D' inkomstn van de joarlikse ceremonie ein derveur ezorgd da de HFPA miljoenen dollars koste dounêern an goeie doeln die te moakn ein me d' amusementsindustrie. Ôok kostn ze doamee studiebeurzen en andre programma's betoaln vo toekomstige film- en televizjeprofessionals. De mêest uutgesprookn begunstigde zyn de Young Artist Awards, die joarliks wordn uutgereikt deur de Young Artist Foundation (in 1978 ipgericht deur lid van de Hollywood Foreign Press, Maureen Dragone) vo jounge Hollywood-acteurs ounder de 21 joar t' êern. Ze zörgn ôok vo studiebeurzen vo jounge kunstenoars die fysiek of financieel in de knoope zittn.

### Boycot in 2022 en overnoame deur Dick Clark Productions
In 2021 krêeg d' HFPA e masse kritiek over 't gebrek an zwarte verteegnwoordigienge binn'n eur leedn. Ip 3 meie 2021 miek d' HFPA plann'n bekend vor een ervormiengspakket, woarounder een toenoame van 50% mêer leedn over de vôlgende 18 moandn, t'ope me nieuwe posities, termynlimietn, en praktykn vo nunder verantwoordelikheid te verbeetern. Desoundanks gaf de bewegienge Time's Up en e groep van 100 PR-bedryvn kritiek ip 't gebrek an e dudelikke tydslyne vo 't invulln van sommigte nieuwe besteursposities. Ze zein da 't nôois rap genoug gienk grêed zyn vo d'n cyclus van de kommn'de 79ste Golden Globe Awards in januoari 2022. Time's Up zei ôok da 't pakket "gruutndêels gin specifieke details" of "verbintenissn vo echte verantwoordelikheid of veranderienge" bevatte.

Ip 7 meie 2021 mieken zowèl Amazon Studios as Netflix bekend dan ze nunder activiteitn met de HFPA gingn stopzettn toet datter genoug actie gienk oundernoomn wordn in d' ervormiengn. Andere mediabedryven volgdn ip 10 meie, woarounder NBC, die ankoendigde da ze de 79ste Golden Globe Awards nie gingn uutzendn ip tivve, moa dan ze wél oopn stoundn vor e ceremonie in 2023 ozen d' ervormiengn van de HFPA gienkn slagen. WarnerMedia boycotitte ôok d' HFPA, en acteur Tom Cruise gaf d'n prys die t'n a gewonn'n vo *[[w:nl:Born on the Fourth of July|Born on the Fourth of July]]*, *[[w:nl:Jerry Maguire|Jerry Maguire]]* en *[[w:nl:Magnolia (film)|Magnolia]]* were uut solidariteit.

Achter dedie gebeurtenissn miek d' HFPA e tydslyne bekend vo d' ervormiengn die round de weke van 2 ogustus mostn ofgeround zyn. Ip 1 oktober kwam d' HFPA met e lyste van 21 nieuwe leedn die g'engageerd woarn ounder d' ervormiengn, en benoemden ze Todd Boehly (eigenoare van ceremonieproducent Dick Clark Productions) toet "interim CEO". Ip 15 oktober miek d' HFPA ankoendigiengn da ze nog olsan van plan woarn om de 79ste Golden Globe Awards te udn ip 9 januoari 2022, met of zounder e nieuwn mediapartner. Omdat de Golden Globe Awards nie up tivve quamen bie NBC, probeerde de Critics Choice Association nunder Critics' Choice Movie Awards ceremonie e weke idder te zettn vo 't gat te vulln en nunder prestige te verôogn. Da wierd loater uutgesteld deure van de Omikronvariant van 't coronavirus. De 79ste ceremonie wierd uutendelik uutgevoerd lik e nie-uutgezoundn, privé-presentoatie me e beperkt antal gastn (surtout begunstigdn van d' HFPA-filantropie) en e strikt COVID-19-protocol.

In juli 2022 keurde de HFPA e grôte erstructureerienge goed, woarounder Boehly e winstgevende entiteit zou iprichtn via zyn holdingmaatschappye Eldridge Industries (eigenoare van Dick Clark Productions, da de tv-uutziendiengn van de Golden Globes ol produceert sinds 1993, en ôok 't amusementsblad *[[w:nl:The Hollywood Reporter|The Hollywood Reporter]]*). Die entiteit bezit 't intellectueel eigndom van de Golden Globe Awards en ziet toe up de "professionaliserienge en moderniseerienge" van de ceremonie, woarounder "'t verôogn van de grôotte en diversiteit van de stemmers vo de joarlikse pryzn". De filantropische activiteitn van de HFPA zoun apart vôortgezet wordn lik e non-profitbedryf. NBC wos 't er loater met akkôord vo e contract van êen joar t' ounderteeknn vo de 80ste Golden Globe Awards uut te zendn ip 10 januoari 2023. Die ceremonie wierd verplatst noar e dysendagavend vo nie in d'n boel te loopn me de National Football League en de College Football Playoff National Championship.

Ip 12 juni 2023 wierdn de bezittiengn en 't intellectueel eigndom van de Golden Globe Awards gekocht deur DCP (da ounder andren in d' andn is van de Penske Media Corporation, eigenoare van concullega-amusementsbladn *[[w:nl:Deadline Hollywood|Deadline Hollywood]]* en *[[w:nl:Variety (tijdschrift)|Variety]]*) en Eldridge. De financiële details van de kôop wierdn nie bekendgemoakt. De filantropische activiteitn van de HFPA woarn overgedreevn noar e nieuwe entiteit genoemd de Golden Globe Foundation.

### Podcasts toegevoegd in 2026
Vo de pryzn van 2026 voegden de Golden Globes e nieuwe categorie vo Beste Podcast toe, refererend noa de 'seismische' groei van 't medium. D'n êesten prys wierd gewonn'n deur Amy Poehler vo eur wekelikse show, *[[w:en:Good Hang with Amy Poehler|Good Hang with Amy Poehler]]*.

## Regels
### Verkiesboarheid
De kwalificernde periode vo olle nominoaties is 't kalenderjoar van 1 januoari toet 31 december.

Voice-over prestoaties en cameo's woarin da menschn nundern eign speeln, kommn nie in anmerkienge vo de film- en tv-acteercategorieën.

Films moetn ten minste 70 menuutn deurn en vo minimum zeevn doagn in de cinema in en round Los Angeles (Greater Los Angeles Area) gespeeld ein, beginn'nde vôorn middernacht ip 31 december. Films meugn in de cinema, via pay-per-view, of digitoal uutgebrocht zyn.

Vo de categorie Beste nie-Iengelstoalige film moetn de films nie per se in de Verênigde Stoatn uutgebrocht zyn. Ten minste 51 percent van d'n dialoog moe in een andre toale of 't Iengels zyn, en ze moetn êest in nunder land van êrkomste uutgebrocht zyn binst een periode van 14 moandn van 1 november toet 31 december vôorn d' uutreikienge. Moar aze film deure van censuur nie in zyn eign land kost uutkommn, ka't ie wel nog in anmerkienge kommn ozzen êen weke lank in de Verênigde Stoatn is uutgebrocht in 't kwalificernde kalenderjoar. D'r is gin limiet ip 't antal films da e bepoald land mag inzenden.

Een tv-programma moet in de Verênigde Stoatn uutgezoundn wordn binst de prime time eurn van 20:00 toet 23:00 (of van 19:00 toet 23:00 ip zundag). E show mag ip geweune tivve, ip de (basis of premium) koabel of digitoal wordn uutgezoundn; e komt nie in anmerkienge ozzen ollêne via pay-per-view of digitoale filmdistributie te zien is. Doaneffest moet e tv-show ofwel in de Verênigde Stoatn gemakt zyn, ofwel e financiële en creatieve coproductie zyn tusschn een Amerikoansche en e buutnlandse productiemoatschappye. Vodder zyn realityshows en nie-gescripte programma's uutgeslootn.

E film ka nie in zowèl de film- as de tv-categorieën wordn ingeschreevn, en moe in plekke doarvan gekoozn wordn ip boasis van 't ôorsprounkelik uutbriengiengsformoat. Ozet êest ip den Amerikoanschen tivve wierd uutgezoundn, ka 't in de tv-categorieën meedoen. Ozet êest in de cinema of ip pay-per-view uutkwaam, moe 't in de filmcategorieën meedoen. E vertôonienge ip e filmfestival zorgt er nie voorn dat e tv-programma wudt gediskwalificeerd.

Acteurs in e tv-serie moetn in ten minste zesse ofleveriengn verschynn binst 't kwalificernde kalenderjoar. Acteurs in e tv-film of miniserie moetn vo ten minste vuuf percent van d'n tyd in die tv-film of miniserie te zien zyn.

### Nominoaties en stemmn
Inschryviengsformuliern vo films moetn binn'n de tien doagn achter d' officiële vertôonienge ountvangn zyn. Tv-programma's moetn "zo rap of meugelik" vôorn d'n deadline wordn ingediend. Vo tv-programma's volstoat et dan ze beschikboar zyn vo de stemmers in e gankboar formoat, inclusief d' ôorsprounkelikke tv-uutziendienge.

Vanaf de ceremonie van 2023 eit de HFPA de verplichtienge weggedoan datter een exclusieve persconferentie moeste g'oudn wordn deur d' organisoatie vo elken genomineerdn film — e praktyk die a bygedroegn an probleemn me transparantie.

Stembiljettn vo de nominoaties te kiezn wordn in november noa de stemmers gestuurd, t'ope met een "Erinneriengslyste" van verkiesboare films en tv-programma's. Elk HFPA-lid stemt ton ip zyn top vuuf in elke categorie, genummerd van 5 toet 1, woaby da 5 nunder êeste keuze is. De genomineerdn in elke categorie zyn ton de vuuf keuzes die de mêeste stemmn krygn. 't Gerangschikt stemmn wudt ollêne gebruukt by e gelykstand, woaby da nummer 5 vuuf puntn weird is, nummer 4 viere puntn, enzovôorts.

Achter da de nominoaties bekend wordn gemakt ip d'n twidden moandag van december, krygn de stemmers de defenitieve stembiljettn. De winnoare in elke categorie wudt gekoozn uut de genomineerdn via de mêerderheid van stemmn. By e gelykstand is de winnoare d'n deen die de mêeste stemmn ad ip 't nominoatiebiljet.

Vanaf de ceremonie van 2024 bestound de stemgroep uut 310 menschn, woarounder verteegnwoordigers van journalistn uut 76 landn, en 95 leedn die lid woarn van de HFPA.

## Ceremonie
*Oofdartikel: [[w:en:List of Golden Globe Awards ceremonies|Lyste van Golden Globe Awards-ceremonies]]*

D' uutziendienge van de Golden Globe Awards, die weireldwyd in 167 landn te zien is, is mêestol de derdemêest bekeekn pryzenshow van 't joar, ollêne achter d' Oscars en de Grammy Awards. Sinds 2010 wierd het live uutgezoundn in olle tydzônes van de Verênigde Stoatn. Toet da Ricky Gervais de show in 2010 presenteerde, wos d' uutreikienge êen van de twêe grôte Hollywood-pryzenshows (nêffest de Screen Actors Guild Awards) die gin vaste presentateur a; elk joar wierd de ceremonie in 't begun van d' uutziendienge g'ïntroduceerd deur een andre persôon. Gervais kwam de twêe joarn d'rup were om de 68ste en 69ste Golden Globe Awards te presenteern. Tina Fey en Amy Poehler presenteerden de 70ste, 71ste en 72ste Golden Globe Awards van 2013 toet en met 2015. Het themanummer van de Golden Globe Awards, da in 2012 debuteerde, wierd geschreevn deur de Japansche muzikant en componist Yoshiki.

### Uutziendiengn
D' HFPA a idder e winstgevend uutzendcontract mè NBC, die de Golden Globes-ceremonie êest lokoal in Los Angeles begost uut te zendn in 1958, en vanaf 1964 nationoal. Moar in 1968 beweerde de Federal Communications Commission (FCC) da de show "t publiek misleidde over oe da de winnoars wierdn bepoald" (d'r wierdn beschuldigiengn gemakt da de winnoars deur e lobby wierdn gekoozn; om winnoars te motiveern vo noa de ceremonie te kommn, wierd nunder verteld dan ze gin prys gingn krygn an ze nie kwoamn, en da 't ton noar een andren gienk goan). De FCC gaf NBC e reprimande vo nunder dêelname an 't schandoal. Doardeure weigerde NBC vo de ceremonie uut te zendn tusschn 1968 en 1974.

Sinds 1993 a Dick Clark Productions (DCP) de ceremonie geproduceerd mè NBC lik zender; de betrokknheid van DCP kwam ip e moment van instabiliteit vo de Golden Globes, woarounder e verminderde geloofweirdigheid en 't verlies van nunder contract me CBS (in de tusschnperiode addn ze e contract met de koabelzender TBS vo de ceremonie uut te zendn). Content over d' inzet van Dick Clark, stound er in 't contract van de HFPA een oungewone bepoalienge die DCP vo de reste van nunder doagn de rolle van producent gaf, ip vôorwoarde dan ze een uutzendakkôord me NBC kostn bluuvn oudn.

Deure van dreigementn van schryvers die 't evenement wildn picketn (postvattn) lik dêel van de stoakienge van de Writers Guild of America, wierd d' uutreikienge van de 65ste Golden Globe Awards ofgelast en vervangn deur e persconferentie van een eure woarip da de winnoars wierdn bekendgemoakt. Oewêl da NBC d' exclusieve zender van de persconferentie wilde zyn, botste NBC me d' HFPA en Dick Clark Productions over de vôorgestelde verslaggevienge, lik d'n eis voor e vergoedinge vo de rechtn, en zörgn over plann'n vo Billy Bush en Nancy O'Dell van NBC's gesyndiceerd amusementsnieuwsprogramma *[[w:en:Access Hollywood|Access Hollywood]]* lik presentateurs te gebruukn. D' HFPA miek doarachter bekend dan ze de verslaggevienge van de persconferentie deur andre zenders nie gingn teegnoudn. Zowèl E! as de TV Guide Network (die normoal gekend woarn vo nunder rôdelôperverslaggevienge ip grôte pryzenshows) zondn de persconferentie uut, juuste lik CNN. NBC weigerde uutendelik om de conferentie zelve uut te zendn; den uutzendtyd wierd ingevuld deur e preview special van *[[w:en:Dateline NBC|Dateline NBC]]*, e special van een eure met de resultoatn gepresenteerd deur Bush en O'Dell, en een *Access Hollywood* post-show, ôok gepresenteerd deur Bush en O'Dell.

In 2010 sloot Dick Clark Productions e verlengienge van nunder akkôord mè NBC toet 2018. Da contract wierd echter ounderandeld zounder da de HFPA 't wiste. D' HFPA klaagde DCP an voor die deale, en ôok over beweeriengn da 't bedryf digitoale rechtn probeerde te verkôopn die ze nie addn; d' HFPA a e nieuw contract gewild da nunder e grôter dêel van d' inkomstn van d' uutziendienge gienk geevn. In april 2012 besliste rechter Howard Matz in 't vôordêel van DCP en ield de "perpetuity"-clausule (êeuwigdeurende clausule) mè NBC in stand. J' merkte ip da de HFPA in 't verleden e geschiedenisse a van "ounzakelik vertôon van misplatste prioriteitn" en "plooin vo periodes van zwoare oenrust en persôonlikke ruzjes", in teegnstellienge toet DCP, da "verteegnwoordigd wierd deur êen ervoarn besteurder die perfect in stoat wos om eerlik en effectief omme te goan me 't dikkels amateurechtige gedrag van d' HFPA". Matz gaf vôorbeeldn van 't enthousiasme van d' HFPA over de reloatie en nunder verlangn vo "nie gecanceld te wordn", lik 't negeern van nunder eign statuutn deur e verlengienge goed te keurn in 2001 zounder officiële stemmienge. De zoake wierd vo 't United States Court of Appeals for the Ninth Circuit (Hof van Beroep) gebrocht.

In 2014 kwoamn Dick Clark Productions en d' HFPA toet e schikkienge; de details wierdn nie bekendgemoakt, moa DCP beloofde zyn rolle lik producent an te oedn toet ten minste 't ende van nunder udig contract me NBC, en t'ope te werkn met d' HFPA om "t merk uut te breidn me unieke en sponnende amusementservariengn". NBC a 't recht ip d' êeste weigerienge vo nunder contract achter 2018 te vernieuwn, moa de biddienge gienk ôok oopnstoan vo d' andre zenders; In september 2018 gienk NBC akkôord vo zyn rechtn ip de Golden Globes te verlengn toet 2027, woaby da de bestoande uutzendregeliengn en de betrokknheid van Dick Clark Productions beoudn bleevn.

In 2019 en 2020 zond NBC in de loate zundagnamiddag de playoff-match van de National Football League (NFL) uut (die istorisch gezien noar een andren NFL-zender gienk) lik anloop noa de Golden Globes. Vanweuge de grôte kykcyfers van de NFL-playoffs, wos de bedoelienge vo de tv-kykcyfers van de Golden Globes - die tusschn 2017 en 2018 mè 11% woarn gezakt - omhoge te krygn. Oen de match toch zou uutloopn, was NBC van plan vo de Golden Globes in nunder geêel uut te zendn ip e vertroagde uutziendienge. De ceremonie van 2021 wierd uutgesteld noa 28 februoari vanweuge d'n impact van de COVID-19-pandemie ip de cinema en tivve, woardeure dan ze 't NFL-seizoen in 't geêel vermeedn.

Volgns de idder vernoemde boycot van 2022 weigerde NBC om de ceremonie van 2022 uut te zendn, en teêknden ze doarachter e contract van êen joar vo de ceremonie van 2023 uut te zendn, die verplatst wierd noar e dysendagavend vo nie in e conflict te kommn met *[[w:en:NBC Sunday Night Football|Sunday Night Football]]* en de College Football Playoff National Championship. In november 2023 miek DCP een akkôord van êen joar bekend vo d' 81ste ceremonie uut te zendn ip CBS en te streamen ip Paramount+, woaby da de ceremonie vôgde ip de NFL-uutziendiengn van CBS in de namiddag. In moarte 2024 ankoendigde DCP e vufjoarig akkôord me CBS om de Golden Globes uut te bluuvn zendn; 't akkôord bevat ôok de rechtn vo d' American Music Awards vanaf 2025 (ôok geproduceerd deur DCP), die e pauze a genoomn achter d' editie van 2022 oen da nunder contract met ABC ofliep. In september 2025 wierd ankoendigd da CBS een extra Golden Globes-special gienk uutzendn — *Golden Eve* — ip d'n dunderdag vôorn de ceremonie. Da programma gienk d' ountvangers van de Cecil B. DeMille en Carol Burnett oeuvrepryzn in de blommetyes zettn, en d' ôogtepuntn toogn van 't idder nie-uutgezoundn gala.

### Podcasts toegevoegd in 2026
Vo de pryzn van 2026 voegden de Golden Globes e nieuwe categorie vo Beste Podcast toe, refererend noa de "seismische" groei van 't medium. D'n êesten prys wierd gewonn'n deur Amy Poehler vo eur wekelikse show, *[[w:en:Good Hang with Amy Poehler|Good Hang with Amy Poehler]]*.

## Categorieën

### Filmpryzn
* Beste Film – Drama: sinds 1943 (wos een apart genre in 1951)
* Beste Film – Musical of Komedie: sinds 1951
* Beste Film – Nie-Iengelstoalig: sinds 1948
* Beste Film – Animoatie: sinds 2006 
* Beste Cinematografische en Box Office-prestoatie – Film: sinds 2024
* Beste Regisseur – Film: sinds 1943
* Beste Acteur in e Film – Drama: sinds 1943 (wos een apart genre in 1951)
* Beste Acteur in e Film – Musical of Komedie: sinds 1951
* Beste Actrice in e Film – Drama: sinds 1943 (wos een apart genre in 1951)
* Beste Actrice in e Film – Musical of Komedie: sinds 1951
* Beste Mannelikke Byrolle – Film: sinds 1943
* Beste Vrouwelikke Byrolle – Film: sinds 1943
* Beste Scenario – Film: sinds 1947
* Beste Originele Soundtrack – Film: sinds 1947
* Beste Origineel Nummer – Film: sinds 1961
* Cecil B. DeMille Award vo 't Oeuvre in Films: sinds 1951

### Televizjepryzn
* Beste Televizjeserie – Drama: sinds 1961
* Beste Televizjeserie – Musical of Komedie: sinds 1961
* Beste Miniserie of Film – Televizje: sinds 1971
* Beste Acteur in e Televizjeserie – Drama: sinds 1961
* Beste Acteur in e Televizjeserie – Musical of Komedie: sinds 1961
* Beste Acteur in e Miniserie of Film – Televizje: sinds 1981
* Beste Actrice in e Televizjeserie – Drama: sinds 1961
* Beste Actrice in e Televizjeserie – Musical of Komedie: sinds 1961
* Beste Actrice in e Miniserie of Film – Televizje: sinds 1981
* Beste Mannelikke Byrolle – Serie, Miniserie of Film vo Televizje: sinds 1970
* Beste Vrouwelikke Byrolle – Serie, Miniserie of Film vo Televizje: sinds 1970
* Beste Stand-Up Comedy-prestoatie – Televizje: sinds 2024
* Carol Burnett Award vo 't Oeuvre in Televizje: sinds 2018

### Audiopryzn
* Beste Podcast: sinds 2026

### Ofgeschafte pryzn
* Beste Documentaire • Uutgereikt van 1972 toet 1976 
* Beste Iengelstoalige Buutnlandse Film • Uutgereikt van 1957 toet 1973
* Nieuwe Sterre van 't Joar – Acteur • Uutgereikt van 1948 toet 1983 
* Nieuwe Sterre van 't Joar – Actrice • Uutgereikt van 1948 toet 1983
* Henrietta Award (Weireldwyde filmfavoriet – Vrouwe) • Uutgereikt van 1950 toet 1979
* Henrietta Award (Weireldwyde filmfavoriet – Man) • Uutgereikt van 1950 toet 1979
* Bevorderienge van Internationoal Begrip • Uutgereikt van 1945 toet 1964
* Beste Cinematografie – Film • Uutgereikt van 1948 toet 1953, in 1955 en in 1963
* Specioaln Prys – Jeugdprestoatie • Uutgereikt in 1948, 1949, 1953 en 1959

## Superlatievn

### Films

### Televizje

### Menschn

### Acteurs

## Kykcyfers

## Schandoaln en kritiek
Sinds de loate joarn '50 is d' HFPA geteisterd deur schandoaln en controverses. D' organisoatie krêeg kritiek vo 't klêen antal leedn, de kwaliteit van de leedn, 't uutsluutn van serieuze filmauteurs en nunder dichte bandn me de filmindustrie en de sterrn. De Golden Globes ounder de HFPA wierdn d'r ôok van beschuldigd da ze gekocht of geruild wierdn, woaby da de HFPA-leedn nunder gemakkelik lietn beïnvloedn deur diere cadeaus en toegank (access) da ze krêegn van studio's, productiemoatschappyn en sterrn.

### Ontslag van Henry Gris
Vroegern HFPA-vôorzitter Henry Gris nam in 1958 ontslag uut 't besteur en beweerde da "sommigte pryzn min of mêer lik e gunste wordn gegeevn". Andren vroegn nunder of woarom datter zovele winnoars verteegnwoordigd wierdn deur êen en 'tzeste PR-bureau.

### FCC-uutzendverbod
De FCC legde NBC een uutzendverbod ip vo de Golden Globes achter de ceremonie van februoari 1968. Filmcriticus Rex Reed schrêef in een artikel uut dien tyd over d' uutziendienge:

"De tv-uutziendienge van de 25ste joarlikse Golden Globe Awards van de Foreign Press Association moeste gezien ein vo 't te kunn'n geloovn. De Federal Communications Commission eit advocoatn gestuurd vo 't t' ounderzoekn. Moa 't uutdêeln van pryzn, oe zinloos da 't ôok is, is nog olsan grôte business, en 't gift kykers de kanse vo nunder favoriete sterrn nundern eign belachelik te zien moakn in 't openboar. Dus woarn de Golden Globes were, zounder sommigte van nunder sponsors, die ip 't latste moment ofoakt'n...

Juuste verleên weke meldde *[[w:nl:Newsweek|Newsweek]]* da de Foreign Press Association ountkende dan eur leedn pryzn geevn an de sterrn die de grotste fêestn geevn. 'We loatn uus nie beïnvloedn deur e glas champagne,' snauwde [HFPA-president Howard] Luft, 'Kirk Douglas gaf verleên joar e fêeste, en wuk eit 'n gewonn'n? Niks.'

Dit joar wos 't er zelfs e specioale categorie, de Cecil B. DeMille Humanitarian Award genoemd. Wie won der? Je radt 't al. Kirk Douglas."

De FCC greep in omda 't publiek misleid wos over oe da de pryzn in 't echt wierdn toegekend. Adverteerders van de Golden Globe-uutziendiengn bepoaldn de winnoars en d' HFPA zette genomineerdn ounder druk vo noa de ceremonie te kommn deur te dreign da ze d'n prys van e winnoare die nie kwam ipdaagn, gingn geevn an e verliezende genomineerde die wél in de zoale zat. 't Verbod deurde toet 1974.

Achter 't verbod zond NBC de pryzenceremonie were uut, moa ze stopten nunder contract me d' HFPA achter 't schandoal round Pia Zadora in 1982 (zie iereounder).

### Pia Zadora wint "Nieuwe Sterre van 't Joar" in 1982
In 1982 won Pia Zadora e Golden Globe in de categorie "Nieuwe Sterre van 't Joar in e Film" vo eur rolle in *[[w:nl:Butterfly (1982)|Butterfly]]*, en ze versloeg doamee concurrentie lik Elizabeth McGovern (*[[w:nl:Ragtime (film)|Ragtime]]*) en Kathleen Turner (*[[w:nl:Body Heat|Body Heat]]*). D'r woarn beschuldigiengn da de leedn van de Foreign Press Association woarn ommegekocht. Zadora eur vint, multimiljonair Meshulam Riklis, vloog de stemmende leedn noa zyn casino, 't Riviera Hotel ip de Las Vegas Strip, wuk da d'n indruk wekte dan ze uut wederdienst vo Zadora gestemd addn. Riklis a de stemmende leedn ôok uutgenodigd in zyn uus vor e luxueuze lunch en e vertôonienge van de film. J' gaf ôok e masse geld uut an reclame. Doaneffest a Zadora zovoele lik 17 joar idder ol eur filmdebuut gemakt lik kiendactrice in *[[w:nl:Santa Claus Conquers the Martians|Santa Claus Conquers the Martians]]*.

### Beschuldigiengn van payola in 2011
In 2011, drie doagn vôorn d' uutziendienge van de Golden Globe Awards, diende publicist Michael Russell e claim van 2 miljoen dollar in woarin dat 'n beweerde da HFPA-president Philip Berk 't contract van Russell en zyn partner achter d' uutziendienge van 2010 a stopgezet omdan ze by em ethische zörgn over payola (smeergeld) addn g'uut, woarounder beschuldigiengn da HFPA-leedn steekpenniengn anpaktn vo nominoaties en pryzn. De rechtszoake beweerde da HFPA-leedn "nunder posities misbruukn en meedoen an onethische en meugelik illegoale deals en regeliengn die nêerkommn ip e 'payola'-systeem." D' HFPA ountkende de beschuldigiengn en beweerde dat 't verzinsels woarn van e kwoaden ex-werknemer. De rechtszoake wierd loater geschikt.

### Nominoaties vo ''Burlesque'' en ''The Tourist'' in 2011
De nominoaties vo de Golden Globes van 2011 zorgden direct vo twyfel, omdan de Hollywood Foreign Press Association *[[w:nl:The Tourist (2010)|The Tourist]]* genomineerd ad in de categorieën vo Beste Musical/Komedie, oewêl dat 'n ôorsprounkelik gepromoot wierd lik e spionagethriller, en bovendien êen van de slêchtst onthoalde films van 't seizoen wos. Presentateur Ricky Gervais vroeg in e grapke an d'n ôofdrollespeler van d'n film, Johnny Depp, of dat 'n d'n film zelve a gezien. Depp zyn teegnspeelster Angelina Jolie zou HFPA-leedn persôonlik gelobbyd ein, wuk da resulteerde in e nominoatie in e categorie woa da de film eigelik nie in thuusôorde. D'r kwoamn ton geruchtn an 't lucht da Sony, de distributeur van *The Tourist*, de Golden Globe-stemmers a beïnvloed met e reize noa Las Vegas woaby da olles betoald wos, met lik ôogtepunt e concert van Cher. 't Lobbyen deur Sony zörgde ôok vor e nominoatie vo Beste Musical/Komedie vo Cher eur slêcht beoordeelde film *[[w:nl:Burlesque (2010)|Burlesque]]*.

### Aziatische films uutgeslootn van Beste Film-categorieën
In 2020 krêeg d' HFPA e masse kritiek omdan ze Aziatische en Aziatisch-Amerikoansche films lik *[[w:nl:The Farewell (2019)|The Farewell]]*, *[[w:nl:Parasite|Parasite]]* en *[[w:nl:Minari|Minari]]* genomineerd addn vo Beste Nie-Iengelstoalige Film, moa ze uutgeslootn addn van de nominoaties vo de ôofdcategorieën van Beste Film. De beslissienge vo *Minari* te klasseren lik e buutnlandse film, oewêl da d'n film een uutsluutend Amerikoans productieteam a en em in de Verênigde Stoatn ofspeelt, wierd zwoar verôordeeld deur vele acteurs en filmmakers van Aziatische ofkomste. Binst da de regels van de HFPA bepoaln dat e film ten minste 50% Iengelschen dialoog moe ein vo genomineerd te wordn vo Beste Drama of Komedie/Musical, merktn critici ip da films lik *[[w:nl:Inglourious Basterds|Inglourious Basterds]]* en *[[w:nl:Babel (film)|Babel]]* de 50%-drempele ôok nie oaldn moa tòch genomineerd wierdn vo de Beste Film-categorieën. Dat zörgde vo beschuldigiengn van anti-Aziatisch racisme.

### Zwarte verteegnwoordigienge
*Zie ôok d'n tekst over de boycot in 2022 ierboven.*

In de joarn 2020 begost d' HFPA kritiek te krygn over d' ethische standoardn van nunder werkieng — woarounder beschuldigiengn datter een gebrek an verantwoordelikheid wos binn'n d' organisoatie, en datter e gebrek an zwarte verteegnwoordigienge wos by de leedn. D'n roep om ervormiengn lik antwoord ip die probleemn zörgde d'rvôorn da de 79ste Golden Globe Awards wierdn geboycot deur nunder zender en andre productiemoatschappyn; doarom wierd de ceremonie g'oudn lik e privé-evenement zounder tv-uutziendienge. 't Joar doarachter kwam t'er were een uutgezoundn ceremonie.

## Zie ôok
* Golden Globe Foundation
* Lyste van filmpryzn
* Lyste van Golden Globe Awards ceremonies

## Referenties


## Externe koppeliengn
* Officiële Golden Globes website
* Lyste van pryzn ip d' officiële website
* Lyste van pryzn ip de IMDb